정조 21년 · 목
慶尙監司李亨元狀啓以爲昌寧囚成應澤等獄事臣與會査官晉州牧使南寅老大丘判官洪履簡居昌縣令金錄三嘉縣監朴獻源慈仁縣監姜彙鈺謹依前下成命詳閱文案反復査究添以微見開錄于左請令該曹稟處昌寧囚成應澤事十年久因三承判付道臣五遞讞議屢登檢案査案論斷各異邑供營供援引不同究其情覈其實則不過私拷而殺人也罔上而勒人也至若屍首脈錄初檢携貳囊紫鼻血腿脫膝痕似緣檢驗之或疏或詳綁縛之若緊若歇而同被拷掠者之反略於檢狀也同黨加功者之忽出於査案也與夫必三之杖喝連乭之物推委折多端供招相左雖似涉於疑眩顧何害於決折大抵失鼎而推鼎者應澤也執賊而訊賊者應澤也指使兩奴屬而施刑者應澤也跟尋二都將而參坐者應澤也以至裂其報草施以席機則此獄正犯非渠伊誰應澤班族也都將常漢也要假戢盜之名期於招致而無異竊餠之證在傍參看則伊時光景可以想像已勘加功之律至被刑配之典爲平民冒賊名受酷刑傷其肢則卽至洩冤人情之所同而屠坦之風岳不齒人類武斷之應澤有稱近邑則雖極冤憤亦多畏約號訴之趑趄勢所無怪而尙能呈官五日牢囚致命行檢乃在其後奸生老獄死中求生要爲掉脫之計敢生粧撰之意而乃反嗾子謂以訟父白地構捏滿紙張皇做出竊鐵之迹猥有鳴錚之冤妄干天聽勒加池殃者究厥情節尤極兇狡正犯成應澤亟加嚴訊期於得情咸陽囚張水元事更加窮覈則擷萊次出去之參證雖少差爽投水時劫逼之眞贓終無槪見只如前後檢狀而已鳥籠賤女也水元暴漢也同住一室自易相狎地是近墨勢同䂨木倡予和女難保全節而噫彼鳥籠能守江漢之操不染厭浥之辱捨縷命如草芥視澄泓如衽席潔身長往視死如歸則其貞志烈行求之古昔亦難多得豈意窮崍蒙騃之女兒能如是乎第其平日水元之多少經營期欲一汚着在肚裏何嘗一日忘之初不順從之憤容或無怪而惡欲其死之意恐無是理卽鳥籠冤憤而論之雖合比死而一洗以水元形迹而言之不過欲奸而未成今此鳥籠之辦命謂由於水元則可若謂之劫之通之使之投之則恐非本情敢貢愚見恭俟處分玄風囚官奴福連事殺死之罪小倫理之義大折此獄者先正其倫理後斷其罪犯大抵嘉會良辰或歌或笑者福才之眞醉也比屋同井或詬或罵者福連之假怒也以此眞醉之身反抵假怒之人始若腹脹之蛙終成角觝之牛周匝於矮簷之下翻轉於尺地之內而時値昏黑事在俄頃則昧眼之朴女不及見其毒打捍頭之朔孫不自覺其重犯及夫止鬪而息鬧扶醉而入房也始見其喉下之傷痕腦後之血跡則綿炙之武卜堵觀之已奉亦安辨其自觸也人致也不過一場之戲劇翻成半夜之殺變旣在速死之辜限又係要害之法文則爲檢官者執其跡而成其案而若主之供屢變看證之詞不的故參以事勢斷其元犯而初檢之朔孫以其衰狀之力相懸也覆檢之福連以其首從之法難撓也均之若有據而亦不可謂俱得也至若世繈之利八寸之戚者旣無參供只出渠口明知其欲掩變招之跡要逭忘讎之責而不知其罪在鬻屍反有重於遺夫之科故營査之時觀其爲人則有眼無覩隨口順應全沒省覺僅其人形而判付之下査體自別邑推營覈極其到底則福連父子伊日共犯之狀已奉今始明證朔孫又爲直招一一吐實丁寧無疑則捨子執父久置囹圄者其在輕重之分有欠稱量之義不可以已成之案難於翻改有所遲疑正犯則當以朔孫爲定而獄體莫嚴以首爲從雖若近於逕庭眞贓旣露以子代父亦不害於扶植揆以王章參互天理可謂竝行不悖略陳愚見恭俟處分朔孫父子之倫旣正則朴女夫婦之義亦不可以愚蠢而容貸雖爲本邑之定屬更當從重科治以礪風化東萊囚孫貞日事無非可疑萊州一境總角何限而炭峴僻路忙跟女人者果是貞日綿衣腰帶緊問常福者亦果貞日乎常福旣不知總角之爲貞日則亦安知貞日之必殺朴女也自萊府而抵炭峴自炭峴而距釜山南北旣歧道路稍左伊日置魚於釜山者亦安得行兇於炭峴也以其依俙之見求諸髣髴之貌指貞日明是總角則貞日豈無辭於常福也然而朴女之全節貞日之斯得不過一旬重岡袤逕行人何數則紫黑之面目易爲記得深谿蒲伏蹤跡殊常則蓬髮之形狀尤爲瞭然常福證其前撨童認其後則貞日之外豈有貞日又況麻總柯柄聖才質之銅項烟竹突同證之十里之浦胡爲而夕到隻鷄之血胡爲而遍漬驛吏也樵童也雖欲抵賴雇主也火伴也豈不明的貞日之眞贓不在素昧之人而皆由於相熟之地則渠雖百喙豈容一辭歲時澣衣俗習同然十日之內宜不再澣而質問換着遁辭以對者尤見其當下漫漶爲狀年紀不甚相縣行期又爲巧湊欺其單孑行行强劫桑濮之計未遂萑澤之兇反肆毒手剚刃冤血狼藉自有殺變以來豈如此獄王章久稽貞魂莫慰揆以法理豈可成說孫貞日更無可議亟加嚴訊昌寧囚池萬奉事情節之痛惡無如强乘弱也罪犯之殘忍無如傷人肢也而萬奉有之矣屍身丐兒也傷痕折骨也以丐兒而樵採得升龠而苟活至可矜也至可惻也怒鋒始發於偸柴毒心後逞於擧石毆踢之不中擲打之至再以至折其骨而殞其命情節也罪犯也斷以償命無容更議落岸折傷果或全生而折肢殺死豈非法文欲冀萬一之幸要逭三尺之誅者適足爲漫漶之罪不可謂掉脫之端脊肋固重而被損則旣小腆䐐似輕而致傷則尤大不至速死幸得延旬緊損之不爲臚列或似疏漏實因之專於折傷不無所據四年之囚旣非久遠再覈之供亦無異同更加嚴訊期於得情淸道囚孫德魯事殺越至兇悖也火烙至慘毒也屢經讞議已成鐵案第原其情則容有可恕以班族而爲奴屬之所玷以孀婦而爲左道之所惑家門已累名分亦紊鉤其事則回互詰其狀則吞吐將官覈而面目無顯欲平訊而端緖不露僇辱難洗斗憤轉激徒知罪惡之爲罔赦不計炙烙之爲必死徑情妄行遂陷大何苟跡其本心之所在有間於無辜之平民一身要害足趾最輕凍墮疔墮尙能全生諸般形證火毒易執醉女飢女是爲內發則膈間上衝何嘗近似艾炙所傷旣不足以促命瓦熨連試亦非所以治毒且善療向差之喜已發於渠口本府同發之狀不掩於傍證同杰之爲子而旣來旋去聖自之爲娚而雜試常方則曺女致命不必專諉於德魯至若九耋老父䑛犢之情莫慰靑年孀婦代身之顧未遂景迫崦嵫恨結穹壤者俱係煩猥有難容貸第其本事殆涉駭妄罪犯亦不無參恕略貢愚見恭俟處分○刑曹啓言昌寧成應澤事皮匠俗所賤薄鼎器贓不分明而直以土豪之威私施至憯之刑事理絕悖當日參觀者在此咸畏威勢在彼別無顧藉設或靡然從之造謀主事元有其人則隨從之類當論其加功輕重不當款於正干區別元犯應澤乃於成獄數年後縱子鳴冤欲以周牢一事歸之於都將輩鄕里之都將名色以糾察之任例受帖於官家而面面有之邑邑有之卽不過村漢也非如鎭校輩之手執杖索出沒鄕里者都將雖渠手執盜轉報官家乃其職責故當日尹時安單欲以風岳事報官則應澤裂破報狀直施酷刑今欲籍其任名之涉於察盜而移罪其人者計亦齟齬甚矣以情以犯未見其一分可恕檢案中些少疏漏不足爲到今起疑之端此囚如或傳輕則遐鄕習俗濫施法外之刑者將接跡而起正犯成應澤另加嚴訊期於取服咸陽張水元事奸之未成屍之自溺觀於諸招及檢案不啻明白則水元之遽擬償命儘合商量大明律威逼人致死條有曰因强奸而威逼婦女致死者斬註曰以威以勢使人不得已自盡此律爲此獄準備水元卽鄕邑之良家子而後名不過爲官軍官則似無威勢之可論而在致死女鳥籠則莫强之威無敵之勢也扶室容接之傭夫孤妹實寄寓中寄寓也主客强弱勢本相懸侮蔑凌踏威莫敢抗故白晝强暴乃在於其婦少出之隙昏夜吃喝不恤於隣女共臥之時苟非鳥籠鐵石貞操矢死自守則夫孰免於威勢所壓哉自度荏弱之質終無抵敵之望遂將無告之殘命斷送不測之深淵其所不得已自盡者實是威逼之所使也奸雖未成而强之者因奸殺非本情而逼之者致殺今或容貸此囚則關和律文將奈何用之哉罪人張水元依前訊推亟令輸款玄風官奴福連事三十丁男無他端而身被重傷四日致命則實因更無可疑而只緣諸招之前後及覆以致元犯之始終互換其弟之竝告二人始因傳聞其妻之初覆異招全沒倫理武卜已奉輩非不爲切近者證而俯仰屍親之口吻依樣爲說初檢之以朔孫爲元犯者諸招沒把捉之時故臆料而勤定覆檢之以福連爲元犯者諸招始發露之後故執跡而換定今於七年後更査時道臣以心倫理主意而以其子代其父者揆以法理亦得其正父子爭死古或有原恕之獄而此獄則子爲元犯時其父無自當之意父爲元犯時其子無自犯之招乃於更査時互欲自代者天彝未泯之情較少獄情疑眩之計頗多初檢旣無着落道査亦久眞的此獄雖久謂之已具則未也最初傳說者撨軍而向夕過去則可知其近在邑底而謂未知名終不深得一問者已涉疏漏死者母郭女在傍見之旣出於朔孫之招則其子被打時雖未自擊揆以至情必當探知其眞箇讎人其在査體亦宜一問更令道臣別定査官申加廉探具意見狀聞後稟處東萊孫貞日事强劫自守之女未遂其欲則戕殺滅口者此有窮天之惡彼有徹天之冤天道本自昭昭理無不顯跡終難掩今此貞日之爲獄囚其所援告若出於常時指目之地則審克之論宜無不用其極惟一金常福與貞日乎日素時之人而先已稽貌於路遇之時末乃立證於庭供之日者殆若神所指使也若其烟竹刀鞋未足爲十分眞贓而遍衣血跡致令無心看者怪而問之則殺鷄時點襪之痕決不當援引發明而最有一事之明驗無疑者貞日就捕之前常福先以路見帶錢之狀納招官庭山谷趕走時樵童好孫見有腰間帶物而疑之以盜夕陽追來時魚商聖才證其帶持錢物以同爲貿魚則前招後供如合符契帶錢總角捨貞日而更無別人則期得罪人必報幽冤足可謂天佑神助詳閱細量斷無他疑罪人孫貞日亟令取眼期於償命昌寧池藥奉事至孱至弱之無告乞兒飢可死也寒可死也病可死也而遽遭擲打於無所顧籍之豪健丁男則被傷或不至重致死勢必至易跌折肢體出於不虞則有或不死而若被人故犯則猛勢所及毒氣所衝終必無幸今此乞兒所遭獲延旬日之殘喘亦云異矣匍匐擔舁當時之重傷可驗冷水糞汁追後之誣供無憑實因訶證早已明的邑牒道査屢皆停當罪人池萬奉依前訊推亟令輸款淸道郡孫德魯事德魯自開檢時到底首實無一隱諱其侄基泰在傍證之沕然同辭具獄至易勘案已久而屢經讞議一無原恕者以其施刑係是法外致死在於辜內故也蓋女身衒至妖之術班族被難洗之累則凡在聽聞孰不欲殺而況在德魯則衒妖者籬下之奴屬也被累者家內之孀婦也熱腸憤氣按住不得豈不欲綁之杖之卽地殄滅而尙以人命爲重故懸之烙之只欲覈其奸而逞此憤而火毒終至殞命檢庭直自納款四年幽囚百次訊推渠實自取無敢怨尢第念被殺者固有餘罪償命則亦不無冤新頒事目內人家率接之婢夫向妻上典肆發惡言情理絕悖而妻上典治罪邂逅致死者依挽裳對飯律勿爲成獄此實出於嚴名分扶風敎之至意奴屬與婢夫卑賤則一般而招誘之罪比諸惡言尤有所絕悖此律之於此獄不特旁照而有餘論以嚴名分扶風敎之義則抑或較重法外施烙雖關後弊殺一有罪奴屬而終至於死則鄕俗犯分之弊所關尤大此獄實合商量而迷淺之見有不敢擅斷請上裁敎以本道鋤後之旱涉旬跨朔至于今夏秋之交而未聞沛然之報夙宵憂勤食何甘而寢何安乎瞻昂雲漢之光一念如灼不以畿湖之頻霑或忽方寸之默禱雖非査啓正欲審理觀此諸度爰辭昌寧成應澤査案則判付中六條疑端蓋出於抑豪强究事理正風俗重人命嚴獄體之意而及夫道啓之上也傷之緊歇詞證之矛盾告官之遲滯都將之請來皆有委折而兩推官之題辭刪節及必三等之執杖威喝擧皆落空卿等議讞中所致慮者又在於遐鄕習俗濫施法外之刑則朝家雖欲從輕傅生其勢末由所失者一鼎何足輕重莫嚴者一律若是干犯竊想施刑時擧措無異討捕營貌樣應澤之償殺適足爲生道殺人嚴飭道臣速捧遲晚招無敢如前漫漶以爲亟正常憲咸陽張水元査案則烈哉鳥籠節哉鳥籠古者溺水死之貞女留詩告訣曰是身危處是心安鳥籠有之矣施當律慰孤魂豈有貳辭特以奸則未成奸犯則非手犯故審克之意第又更査矣今觀道啓三月初十夜水元之扶曳鳥籠來授厥母也托之以將欲投水須善看護鳥籠之心焉如石逝將投水水元知之熟矣而猶且不思改過無難奪操則今此鳥籠之溺死何異水元之推納乎推官道臣逼殺過當之論未免失之太寬而卿等之所引大明律實合廷尉之當當初判下之起疑何可膠守乎嚴飭得情以爲洩幽冤玄風奴福連査案則大抵倫理雖曰至重獄體亦自至嚴乃於父子兄弟娚妹同致共犯之案不問情節之深淺事理之曲直只從爭死一邊輒使屈法兩活則一有殺死之獄犯者之若父若子若兄若弟若娚若妹必將曰我也非其也不勝其紛紜使死者犯冤獄情疑亂而將見倖門大開民俗日渝朝家敦俗之政豈亶使然哉況福連父子則子爲正犯父無自當之意父爲正犯子無自犯之招乃於更査互欲自代者不可以眞箇爭死論遽議從輕大乖法意而第於此有合商量者初檢則區別衰壯朔孫以子而爲正犯覆檢則區別首從福連以父而爲正犯道啓則主於正倫理而移定其子於正犯曺讞則主於嚴獄體而仍置其父於正犯然則福連爲正犯者再朔孫爲正犯者再設或從初檢與道啓而移定其子於正犯又或從覆檢與曺讞而仍置其父於正犯父子一身之間此換彼易何快之有乎苟使執定之痕損父毆子打之輕重緊歇明白著現則固不必拘此而所謂腦破血出不知傷在誰手者乎初檢道啓覆檢曺讞俱是臆斷自非明見則有難指一的定初檢與道啓本縣本道之近也覆檢與曺讞也邑他司之遠也而這間事情次第透露則捨遠取近以子代父理差當而勢差順然則朔孫其將永爲正犯而脫不得乎按大典通編殺獄條曰其父被打傷重而其子毆其人致死者減死定配伊時福連之與福才相鬪也爲朔孫者目見六十老父被打於三十壯男而前顧後瞻袖手不救致令其父或傷或死則何以自立於天地之間乎方其救之也福才牢執福連而不捨朔孫力抵福才而必解於斯之際毆之擠之勢所必至奚暇念及於渠身之罪抵何境而商量較計從容挽止乎然則其父之傷重與不傷重有不可論而說令不傷重與傷重等耳以此律之於通編法文朔孫雖爲正犯優可生出而上段許多商量許多疑晦都歸於雲消霧釋之中以情以法寧不明白剴切乎樵軍之盤覈命女之更査到今便屬笆籬朔孫福連特爲減死分日嚴訊後邊遠地同定配所同日發送一以正倫理一以嚴獄體屍親朴召史則旣曰僅俱人形則但可刑推懲礪覺非知義而已本邑定屬係是法外分揀事分付東萊孫貞日査案則以朴女之澟澟烈烈而尙不使手刃之兇身肆諸市而慰其魂其可謂國有法乎檢驗之纔過罪人之出伏始也無影沒捉而落落難辨終焉符契湊合而節節不差金矢旣利鐵案且城可見天道孔昭一日之稽誅有足駭惋則六年之滯囚不成事理第於至憯毒之中不無至疑晦之端特下判付使之更査今此推官跋辭與道臣啓語視前較益詳密雖謂之盛水不漏可也而朝家之疑則固自如決獄之難有如是乎大抵當初事端起於貞日之欲奸朴女而朴女之家同在一城內外則貞日之於朴女平日之生心與否宜問而不問何也靑裳女人在前總角男人在後黃山吏金常福之招也先逢總角兒行逢靑裳女人醴泉人李癸丑之招也一則女在前而男在後一則男在前而女在後互相矛盾不之歸一何也同商人吳聖才朴仲元等招辭或曰同往同來或曰出往時貞日落後面還時貞日前進或曰衣袴血㾗有所問答於當日免峴路翌日突同家云貞日行兇之疑若在落後時則追到崇禎里編魚時何不見血衣而始於免峴路突同家酬酢乎貞日行兇之疑若在前進時則當其角魚回路明知同伴在後而何暇奸人戕人於道傍乎道傍撗屍萬目所覩魚商諸漢往來共由則曾無一人之目見納招者又是異事或者此路彼路煞有分界而亦不拈出打破何也雖以樵童之招言之相距一帿之間人之小大冠童優可辨別而後貌頭髮之長短幾許何以詳知八兩錢之帶在身邊異於重物之擔負則有物與否亦何以詳知乎總角旣曰丁寧見之則女人之見不見又何不提問乎麻鞋之換着稿鞋執以爲貞日掩跡之贓而若欲掩跡換着其鞋則衣袴血㾗何難乎一番濯去而如前服之刀柄之加木烟竹之銅項又以爲貞日物件之贓而常漢刀柄率用加木東菜烟竹例多銅項自非人所不有渠所獨有之物則殺死重獄以此爲證得不大容易乎償命報冤雖不容少緩似此疑端一一卞破然後可使獄情無欠罪人無辭令道臣分付推官明着眼因逐叚鉤覈期於毫分無疑後使之報來仍爲狀聞兩推官俱是文武近列中出宰者其各銘心惕慮毋令向敏中折獄專美於古事一體知委昌寧池萬奉査案則判付起疑專在於傷處之捨脊肋之至要取膝脚之差歇而推官跋辭引日子而驗之將法文以證之語非懸空事皆擧實而道啓曹讞皆曰難赦則檢狀論列之一段疏漏不足爲傅輕之端使之依前訊推淸道孫德魯査案則人情之所似然事勢之容或然月前判付已開德魯生出之路而或慮有畢竟致死之別般根因贖奴支屬之或欠分明特命更査矣道啓之來益知其所不知到今公正之憤居先殺越之變在後向來楊州鄭涑杖殺奉艾之獄所羞惡者在親戚所招引者在村婆而猶且遍詢大臣及獄官畢竟從輕而傅生以示媒合者類深惡痛憎之意今此德魯則門戶玷辱子婦之至親切也駔僧招誘廊底之舊奴屬也而挾左道㧌沙尼又是奉艾之所無則德魯之限死逞忿人情之常此而取服如法償命則及非所以懲遐俗正名分斷當卽地白放以杜後弊且況卿等所引新頒事目內人家率接之婢夫向妻上典發惡絕悖而妻上典治罪邂逅致死者勿爲成獄云者亦可謂此獄之的據第明知其掩諱不得則只當有告官嚴繩而忿不思難計不慮後妄施法外之刑以致苦主籍口白放則不可令道臣分付推官嚴刑放送爲本道憫旱不憚當暑酬應有此十行敷諭此外獄案無論未完決已完決已錄啓未錄啓及又其外或有䵝昧莫暴之幽獄冤狀別般探察可以自斷者劃卽自斷處置可以狀聞者亦須狀聞稟裁以伸菀導和爲心事分付道伯仍令道伯將此意遍餙諸倅各各如是爲心道臣以朝家之心爲心守臣以道臣之心爲心心之所存必有所濟其敢忽諸伊更勉旃之意三懸鈴行會